Stefna á byggingu samkomutorgs í Grundarfirði Á fundi bæjarráðs Grundarfjarðar 28. febrúar síðastliðinn var ráðinu kynnt hugmynd Víkingafélagsins Glæsis um nýtingu lóðarinnar að Grundargötu 33 , á móti Sögumiðstöðinni . Lóðin hefur að mestu verið auð en yfir sumarið hefur pulsuvagn staðið þar . Meðlimir víkingafélagsins stefna að bygginu samkomutorgs í víkingastíl . Í fundargerð segir að bæjarráð hafi tekið vel í hugmyndirnar og vísað þeim áfram til umhverfisnefndar . Samkvæmt hugmynd víkingafélagsins er gert ráð fyrir þremur samliggjandi húsum í fornum stíl á lóðinni . Húsin geta nýst undir tónleika , sýningar , sem sölubásar , afþreying fyrir ferðamenn af skemmtiferðaskipum og margt fleira . Framan við húsin verða byggðir áhorfendapallar sem munu líta út eins og skipalending og verða þeir reistir úr vörubrettum og klæddir með timbri . Fyrir aftan pallana verður reist niðurgrafið víkingaskip sem nýtist sem leiktæki fyrir börn . Þorgrímur Kolbeinsson hjá Glæsi segir í samtali við Skessuhorn að kostnaður við framkvæmd þessa þurfi ekki að vera mikill . „ Sperrurnar í húsin verða mesti kostnaðurinn annars er allt efni fáanlegt í kringum okkur . Við þurfum 12 gamla rafmagnsstaura í húsin og mastur skipsins . Við munum svo hlaða vegg á horninu á steinhleðslunámskeiði sem við ætlum að halda í sumar , “ segir Þorgrímur . Víkingafélagið Glæsir var formlega stofnað á síðasta ári .